VIHANDE VYAKUHAKILAKO
Yesu Kulishitu—hiMeshiya Uze Vashikile
YEHOVA KALUNGA hakusaka kutukafwa tumwijive Meshiya, ahwiminyinyine vapolofweto vavavulu vamuMbimbiliya vasoneke vyakusemuka, namulimo, nakufwa chayou Mulwilo vashikile. Upolofweto wosenou wamuMbimbiliya wateselemo muli Yesu Kulishitu. Upolofweto kana wapwa wakwoloka kaha nawa wakujiminyina. Hakusaka twivwishise kanawa, tukekese upolofweto uze wahanjikile chimweza vyakusemuka chaMeshiya nalwola lwaunyike wenyi.
Kapolofweto Isaya ahanjikile chimweza ngwenyi Meshiya mwakafuma kuchisaka chaMwangana Ndavichi. (Isaya 9:7) Chikupu vene, Yesu asemukilile muchisaka chaNdavichi.—Mateu 1:1, 6-17.
Mika, kapolofweto mukwavo waKalunga ahanjikile chimweza ngwenyi ou mwana mwakeza kapwa mwata kaha nawa ngwenyi mwakasemukila “[mu]Mbetelema Efwalata.” (Mika 5:2) Halwola asemukile Yesu, muIsalele mwapwile jinganda jivali vavulukilenga ngwavo Mbetelema. Nganda imwe yapwilile kungalila yakunote kwakamwihi nanganda yaNazaleta, kaha yikwavo yapwilile kwakamwihi naYelusalema muYuta. Mbetelema yapwile kwakamwihi naYelusalema vayivulukilenga ngwavo Efwalata. Yesu asemukilile munganda vene eyi, ngana muze wavulukile upolofweto!—Mateu 2:1.
Upolofweto ukwavo wamuMbimbiliya wahanjikile chimweza ngwawo MwanaKalunga navakamusanyika ‘kufuma muEjipitu.’ Yesu vamutwalile kuEjipitu omu apwile kanyike. Kaha vamukindulwishile hanyima yakufwa chaHelote, ngocho ou upolofweto wateselemo.—Hozeya 11:1; Mateu 2:15.
Halipwata lyakuvuluka ngwavo [“Upolofweto Wakuvuluka Meshiya”], visoneka vananoneka mwishi yamutwe wakwamba ngwavo “Upolofweto” vili namijimbu yakuvuluka Meshiya. Shikaho, esekesa visoneka evi navize vananoneka mwishi yamutwe wakwamba ngwavo “Kutesamo.” Kulinga ngocho nachizamisa lufwelelo lwove mumuchano wamuMazu aKalunga.
Omu naukekesa visoneka kanevi, ijiva ngwove upolofweto umwe vausonekele myaka yayivulu kunyima shimbu kanda Yesu asemuke. Yesu ambile ngwenyi: “Vyuma vyosenevi vasoneka kuJishimbi jaMose nakumikanda yavapolofweto nakuJisamu, vyuma vyakunguvulukAmi, ngwami, kuvanga visoloke.” (Luka 24:44) Upolofweto kana wateselemo chikupu, nganomu unalimwena muMbimbiliya yove!
umb_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn